b'\n_START_ARTICLE_\nPaul Burman\n_START_SECTION_\nEluk\xc3\xa4ik\n_START_PARAGRAPH_\nAastal 1892 kolis pere Tallinnasse, kus Paul Burman \xc3\xb5ppis Peetri Reaalkoolis._NEWLINE_Hiljem \xc3\xb5ppis ta Ants Laikmaa ateljeekoolis ja 1907 vabakuulajana Peterburi Kunstide Akadeemias professor Roubaud\' loomamaaliklassis. T\xc3\xa4iendas ennast 1908\xe2\x80\x931909 Moskvas Stroganovi kunstikoolis graafika osakonnas ning 1911 Riia linna kunstikoolis Vilhelms Purv\xc4\xabtise juures. Viibis 1912 l\xc3\xbchemat aega Pariisis Acad\xc3\xa9mie Russe\'is._NEWLINE_1912\xe2\x80\x931913 elas Pariisis eesti kunstnike koloonias ning suhtles aktiivselt Jaan Koorti, Nikolai Triigi ja Aleksander Tassaga._NEWLINE_Aastal 1914 viibis Krimmis ja Saksamaal, 1915. aastast vabakunstnik Tallinnas._NEWLINE_1918. aastast kuni surmani elas ta Seewaldis. Maetud Tallinna Rahum\xc3\xa4e kalmistule, sektor Jaani vana M I.\n_START_SECTION_\nLooming\n_START_PARAGRAPH_\nLoomingu algperioodil maalis ja joonistas peamiselt looma- ja looduspilte, maastikuvaateid ning nat\xc3\xbc\xc3\xbcrmorte. On loonud ka m\xc3\xb5ned portreed, joonistusi, oforte, puul\xc3\xb5ikeid ning illustreerinud lasteraamatuid ("Koduloomad", "Metsloomad" 1912). Tema maalitud oli dekoratiivne pannoo "Kari" venna Karl Burman vanema projekteeritud "Kalevi" seltsimajja._NEWLINE_Kujutuslaadilt on tema linna-, lille- ja maastikupildid maalilised, koloriidilt heledad, vaheldusrikkad. Teda on peetud \xc3\xbcheks Eesti esimeseks impressionistiks. Hilisem looming oli rahutum, t\xc3\xb6\xc3\xb6d v\xc3\xa4ljendusj\xc3\xb5ulised._NEWLINE_III Eesti kunsti n\xc3\xa4itusel 1910 oli v\xc3\xa4ljas juba 46 tema t\xc3\xb6\xc3\xb6d. 1911 esines koos vennaga Riias. 1919. eesti kunsti esimesel \xc3\xbclevaaten\xc3\xa4itusel oli v\xc3\xa4lja pandud 15 tema maali ning EKKK\xc3\x9c esimesel n\xc3\xa4itusel koguni 35. Isikun\xc3\xa4itused Tallinnas 1917 ja 1924. Lisaks n\xc3\xa4itustele Eestis esines ta ka n\xc3\xa4itustel Moskvas, Pariisis, Roomas jm.'